Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 170/08)

Šiuo paskelbimu suteikiama teisė per tris mėnesius nuo paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„FRAISE DU PÉRIGORD“

ES Nr. PGI-FR-0133-AM01–2017 8 11

SKVN ( )SGN (X)

1. Pareiškėjų grupė ir teisėtas interesas

Tarpšakinė asociacija „Union Interprofessionnelle de la Fraise du Périgord“ (UIFP) Mairie de Vergt 24 380 Vergt FRANCE

Tel. + 33 0622062573

El. paštas contact@fraiseduperigord.com

Sudėtis ir teisėtas interesas Asociacijai priklauso „Fraise du Périgord“ augintojai ir ekspeditoriai. Todėl ji turi teisę prašyti specifikacijos pakeitimų.

2. Valstybė narė arba trečioji šalis

Prancūzija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☒ Kilmės įrodymas

☒ Gamybos būdas

☒ Ryšys su geografine vietove

☒ Ženklinimas

☒ Kita: specifikacijos turinio išbraukimas, kontaktinių duomenų atnaujinimas, produkto tipas, pakavimas, kontrolės įstaigos, nacionaliniai reikalavimai, bendrojo dokumento atnaujinimas.

4. Pakeitimo (-ų) pobūdis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

Prašymai pakeisti specifikaciją visų pirma susiję su poreikiu peržiūrėti galiojančios specifikacijos nuostatas ir jas suderinti atsižvelgiant į pasikeitusius SGN reikalavimus (SGN registruota 2004 m.).

5.1. Produkto aprašymas

Siekiant labiau atkreipti dėmesį į produkto „Fraise du Périgord“ aprašymą, visa ši specifikacijos dalis pakeičiama ir perrašoma. Išbraukiama žodyne pateikta braškės apibrėžtis.

Galiojančioje specifikacijoje pateikiamas aprašymas keičiamas taip:

„Braškės „Fraise du Périgord“ auginamos dirvožemyje ir skinamos, kai sunoksta. Jos auginamos iš veislių, kurias dėl skoninių savybių atrinko grupės Tarpšakinė veislių patvirtinimo komisija. Prekės vienetą sudaro tik tos pačios veislės braškės. „Fraise du Périgord“ turi būti sveikos, nedeformuotos, blizgančios ir švarios. Joms būdingas mažiausias cukraus kiekis (Brikso vertė), kuris nustatomas atsižvelgiant į derliaus ėmimo laikotarpį ir veislę. Braškių spalva, dydis ir sunokimo laipsnis turi būti vienodi. Braškės turi būti aukščiausios arba I kategorijos. „Fraise du Périgord“ parduodamos šviežios arba greitai užšaldytos. Šviežios braškės turi būti su šviežiais žaliais lapeliais. Nepriklausomai nuo pakuotės, braškės turi būti kruopščiai sudėtos. Braškės užšaldomos nepjaustytos arba pjaustytos, su koteliais arba be kotelių.“

Svarbiausio pakeitimo tikslas – įtraukti šaldytų braškių formą.

Dėl šaldytos formos įtraukimo padidėja šaldytų braškių, tiekiamų žemės ūkio ir maisto pramonės įmonėms, kurios pageidauja žinoti visų pirma uogienėms gaminti naudojamų šaldytų braškių kilmę, vertė. Pirkdami greitai užšaldytas braškes perdirbėjai gali tolygiai planuoti gamybą, kad užtikrintų produkto, kuris šviežias išsilaiko labai trumpai (tik kelias dienas), kokybę.

Užšaldomos tik tos braškės, kurios atitinka šviežių braškių su SGN pardavimo kriterijus. Nėra jokių auginimo ar rūšiavimo sąlygų skirtumų. Šis pakeitimas nedaro poveikio ryšiui su produkto „Fraise du Périgord“ kilme.

Tam, kad nebūtų pakenkta skoninėms „Fraise du Périgord“ savybėms, nuo kurių priklauso geras šio produkto vardas, užšaldoma per trumpą laikotarpį (72 val.).

Grupės atlikti tyrimai parodė, kad greito užšaldymo metodas nekenkia juslinėms produkto savybėms (cukraus kiekiui, tolygiam sunokimui ir pan.). Be to, taip neleidžia uogoms sulipti, o dėl to galėtų pablogėti produkto pateikimo kokybė (spalva, dydis ir pan.). „Fraise du Périgord“ išlieka sveikos, nedeformuotos, blizgančios ir švarios.

Aprašyme išskiriamos šviežioms ir greitai užšaldytoms „Fraise du Périgord“ būdingos bendrosios savybės ir išvardijami šviežių bei greitai užšaldytų braškių pardavimo skirtumai.

Greitai užšaldytos „Fraise du Périgord“ gali būti pateikiamos nepjaustytos arba pjaustytos, su koteliais arba be kotelių, o šviežios „Fraise du Périgord“ – nepjaustytos ir su šviežiais žaliais lapeliais.

Į bendrąjį aprašymą įtraukiama nuostata, kad „„Fraise du Périgord“ auginamos dirvožemyje“. Šiuo pakeitimu siekiama pabrėžti „Fraise du Périgord“ auginimo ypatumą, kuris jau nurodytas paskelbtoje specifikacijos santraukoje ir specifikacijoje, tačiau neaprašytas specifikacijos dalyje „Produkto aprašymas“. Tas pats pasakytina apie patikslinimą „Prekės vienetą sudaro tik tos pačios veislės braškės“. Šiame sakinyje pernelyg siauros reikšmės žodis „dėžutė“ pakeistas žodžių junginiu „prekės vienetas“. Šiuo pakeitimu suteikiama galimybė „Fraise du Périgord“ parduoti ne dėžutėje, o kitokioje taroje ir taip geriau prisitaikyti prie vartotojų lūkesčių.

Produkto „Fraise du Périgord“ apibūdinimas apibendrinamas tokiu sakiniu: „Braškės „Fraise du Périgord“ turi būti sveikos, nedeformuotos, blizgančios ir švarios.“ Išbraukiamas tekstas: „Braškės turi blizgėti. Forma turi būti vienoda, be defektų (gaidžio skiauterės ar pan. formos). Braškės turi būti nesupuvusios ir be ligų požymių. Liečiant turi būti jaučiamas braškės standumas.“ Visos šios detalės pakartojamos pirmiau pateiktame sakinyje vartojant būdvardžius „sveikos, nedeformuotos, blizgančios ir švarios“.

Be to, išbraukiama nuoroda į „ryškiai raudoną“ spalvą. Ši nuoroda nėra tikslus kriterijus, nes galiojančioje specifikacijoje patikslinama, kad šis kriterijus gali kisti priklausomai nuo veislės. Nuo šiol naujoje specifikacijoje nurodoma, kad „„Fraises du Périgord“ yra tolygios, veislei būdingos ir patvirtinimo lentelės kriterijus atitinkančios spalvos“.

Kadangi veislių sąrašas nėra išsamus ir gali kisti, o atrankos procedūra priklauso nuo auginimo metodo, išbraukiamas šis tekstas:

„Kiekviena nauja veislė į veislių, kurioms gali būti taikoma SGN, sąrašą įtraukiama atskiru dokumentu.

Leidžiamos šios veislės, kurioms gali būti taikoma SGN:

— nuo pavasario pradžios iki spalio 31 d. auginamos veislės: ’Gariguette’, ’Elsanta’, ’Darselect’, ’Seascape’ ir ’Mara des Bois’,

— nuo birželio 15 d. iki spalio 31 d. auginamos veislės: ’Selva’.“

Veiklos vykdytojų atvežtų braškių partijų patvirtinimo centruose kriterijai perkeliami ir nuo šiol pateikiami dalyje „Gamybos metodas“.

Bendrojo dokumento dalyje „Produkto aprašymas“ pateikiama nauja specifikacijos redakcija. Palyginti su specifikacijos santrauka, įtraukiamos detalės, susijusios su greitai užšaldytomis braškėmis, be to, išbraukiama pareiga braškes pardavinėti 250 arba 500 g dėžutėse, nes ji pernelyg varžo prekybą.

5.2. Geografinė vietovė

Geografinės vietovės ribos nekeičiamos. Specifikacijoje ir bendrajame dokumente daromi formalaus pobūdžio pakeitimai: kantonų ir komunų sąrašas pakeičiamas visų komunų sąrašu, bet vietovės ribos nekeičiamos. Siekiant ištaisyti galiojančioje specifikacijoje pateiktame sąraše padarytą klaidą, įtraukiama viena pamiršta komuna (Saint Pantaly d’Ans), kuri yra nustatytoje vietovėje ir atitinkamai pažymėta žemėlapyje. Geografinės vietovės žemėlapis pakeičiamas nauju, aiškesniu žemėlapiu.

Galiojančioje specifikacijoje ir specifikacijos santraukoje išbraukiamos detalės, susijusios su geografinės vietovės aprašymu. Paliekamas tik „Fraise du Périgord“ geografinės gamybos vietovės aprašymas. Jis perkeliamas į 6 dalį „Duomenys, kuriais patvirtinamas ryšys su geografine vietove“. Išbraukiama bendroji informacija, kuri nėra tiesiogiai susijusi su „Fraise du Périgord“ geografine vietove.

5.3. Kilmės įrodymas

Dalis „Nustatytos vietovės augintojų sąrašas“:

„Braškių, kurioms gali būti suteikta SGN, augintojai turi dirbti pirmiau nustatytoje gamybos vietovėje ir atitikti šios specifikacijos reikalavimus. Augintojai įrašomi į sąrašą, kurį atnaujina prekybos įstaigos.“

pakeičiama nauja, šalies teisines nuostatas atitinkančia dalimi:

„Grupė patikrina kiekvieno SGN „Fraise du Périgord“ auginimo ar pakavimo veikla užsiimančio veiklos vykdytojo tapatybę ir prieš atitinkamos veiklos pradžią suteikia veiklos vykdytojams leidimą.“

Dalis „Auginimas nustatytoje vietovėje esančiuose registruotuose sklypuose“ perkeliama į dalį „Gamybos būdas“:

„Braškės „Fraise du Périgord“ skinamos kiekvienais metais atrenkamuose ir registruojamuose sklypuose. Sklypų atrankos ir registracijos kriterijai yra tokie:

— sklypo geografinė padėtis: nustatytoje vietovėje,

— sklypo savybės: lengvai įšylantis ir neužliejamas dirvožemis.

Kiekvienam registruotam braškių auginimo sklypui suteikiamas kadastrinis numeris.“

Dalis „Produkto atsekamumas prekybos grandinėje“ išbraukiama ir perkeliama.

Šios specifikacijos dalies pradžioje įtraukiama toliau nurodyta pastraipa, kurioje pateikiamas specifikacijoje nustatytas atsekamumo procedūros tikslas:

„Po derliaus nuskynimo užtikrinamas atsekamumas nuo gamybos pradžios iki pabaigos. Tokio atsekamumo tikslas:

— nustatyti seką nuo vartotojo iki augintojo,

— suteikti augintojui galimybę atsekti sklypus, kuriuose tam tikru metu buvo nuimtas derlius,

— pagal augintojo suteiktą partijos numerį atsekti partijas prekybos etape.“

Anksčiau dalyje „Gamybos būdas“ buvusi partijos apibrėžtis pateikiama šioje dalyje ir papildoma laiko bei vietos nuorodomis:

„Braškių partija – tai pačiai veislei priklausančių braškių, kurias vienas augintojas per pusdienį nuskynė tame pačiame braškių sklype, kiekis.“

Šioje apibrėžtyje nuoroda į „kadastrinį“ sklypą pakeičiama nuoroda į „braškių auginimo sklypą“, kuri sutampa su dalyje „Gamybos būdas“ pateikta apibrėžtimi. Braškių auginimo sklypas gali apimti vieną ar kelis kadastrinius sklypus, taigi ši nuoroda yra tinkamesnė kontrolės tikslais, nes atitinka gamybos vienetą.

Kaip ir dalyje „Gamybos būdo aprašymas“, įtraukiama pareiga pildyti ūkio žurnalą, kuriame nurodoma auginimo praktika:

„Kiekviename sklype taikoma auginimo praktika registruojama ūkio žurnale, kuris pildomas popierinėje arba kompiuterinėje laikmenoje. Šie įrašai leidžia sužinoti visus kiekviename braškių auginimo sklype atliekamus veiksmus ir taikomus metodus. Braškių sklypai šiame žurnale registruojami kasmet prieš braškių auginimą.“

Įtraukiama pastraipa, kurioje apibrėžiamas gavimo patvirtinimo kvitas, kuris pakeičia „padėklo pristatymo kortelę“. Šiame sektoriuje būtent terminas „gavimo patvirtinimo kvitas“ dabar pakeičia ankstesnę kortelę, kurios turinys naujajame kvite išlaikomas ir papildomas pareiga pateikti braškių auginimo sklypo numerį arba nuorodą. Išbraukiamas patikslinimas dėl pakuotės tipo (500 arba 250 g dėžutės), nes, kaip minėta, terminas „dėžutė“ išbraukiamas.

Tas pats pasakytina apie pastraipą, susijusią su „patvirtinimo kortele“, kuri pakeičia „padėklo kortelę“. Šiame sektoriuje būtent terminas „patvirtinimo kortelė“ dabar pakeičia padėklo kortelę, kurios turinys naujajame dokumente išlaikomas ir papildomas pareiga nurodyti pristatymo laiką ir įvairius patikrintus kriterijus:

— braškių auginimo sklypo numerį arba nuorodą,

— cukraus kiekį,

— uogų temperatūrą,

— priėmusio asmens duomenis,

— patvirtinimo balą pagal kiekvieną patvirtinimo lentelėje nurodytą kriterijų,

— SGN „Fraise du Périgord“ patvirtinimą.

Siekiant pagerinti atsekamumą, įtraukiama ir tokia nuostata:

— „Kiekviena partija identifikuojama pagal patvirtinimo kortelės, užpildytos priimant partiją, numerį.“

Paliekama pareiga ant supakuoto produkto nurodyti numerį, pagal kurį galima nustatyti augintoją. Kaip ir likusioje specifikacijos dalyje, terminą „dėžutė“ pakeičia terminas „vartotojui skirtas prekės vienetas“.

Įtraukiama pastraipa, kurioje apibrėžiamas „pristatymo ir (arba) sąskaitos faktūros kvitas“, pakeitęs terminą „siuntimo kortelė“. Šiame sektoriuje būtent toks terminas dabar pakeičia siuntimo kortelę, kurios turinys naujajame dokumente patikslinamas, įskaitant greitai užšaldyti skirtų uogų atvejį:

„Kvituose nurodoma ši informacija: patvirtinimo kortelės numeris (partijos numeris), veislės pavadinimas, pakuotės tipas, kiekis, siuntimo data ir valanda.“

Be to, įtraukiamas tekstas apie greitai užšaldyto produkto stebėseną:

„Perdirbėjai tvarko medžiagų apskaitą.

Kiekviena greitai užšaldytų braškių partija identifikuojama pagal laikymo kortelę, kurioje nurodoma:

— padėklo numeris šaldymo ceche,

— kliento padėklo numeris (jei yra),

— pristatymo kvito numeris,

— produkto ir veislės pavadinimas,

— pakuočių skaičius,

— grynasis svoris po užšaldymo,

— užšaldymo data ir valanda,

— minimalus tinkamumo vartoti terminas.“

Taip pat, siekiant palengvinti stebėsenos kontrolę, įtraukiama dokumentų archyvavimo trukmė:

„Visi susiję veiklos vykdytojai kiekvienos partijos atsekamumą užtikrinančius dokumentus turi saugoti mažiausiai dvejus metus.“

Visų šių pakeitimų tikslas – patikslinti reikalaujamus įrašus, skirtus atsekamumui pagerinti ir patikrinimams palengvinti.

5.4. Gamybos būdas

Visa ši dalis perrašoma, siekiant patobulinti jos struktūrą, turinį ir nurodytus kontroliuotinus punktus. Todėl visos ankstesnės pastraipos išbraukiamos ir pakeičiamos naujomis. Vis dėlto reikia atkreipti dėmesį į tai, kad perrašymas iš esmės nekeičia pagrindinių šios SGN savybių: braškės auginamos dirvožemyje, sklypai atrenkami ir registruojami, veislės atrenkamos, sunokusios braškės skinamos rankomis.

Sklypų registravimas

Siekiant pagerinti produkto atsekamumą, įtraukiama braškių auginimo sklypo apibrėžtis, suderinta su partijos apibrėžtimi. Apibrėžtis yra tokia:

„Braškių auginimo sklypas apibrėžiamas kaip visuma šiltnamių, kuriuose, nepriklausomai nuo augalų tipo, naudojamas vienodas auginimo, t. y. tręšimo, drėkinimo ir augalų apsaugos, būdas ir kuriuose įrengta atskira vietinė drėkinimo sistema. Viename braškių auginimo sklype auginama tik viena braškių veislė.“

Papildoma kasmetinė sklypų atrankos ir registracijos procedūra.

Įtraukiama nuoroda į „braškių auginimo“ sklypą, atitinkanti pirmiau pateiktą apibrėžtį.

Įtraukiama metinės inventorizacijos sąvoka. Ja patikslinama procedūra, kurios turi laikytis veiklos vykdytojai.

Atsižvelgiant į specifikacijoje nurodytą geografinės vietovės ypatumą ir aprašytas geologines bei dirvožemio savybes, papildomi atrankos kriterijai (smėlingas, drėgmei laidus, nekalkingas dirvožemis):

„Kiekvienais metais braškių auginimo sklypai atrenkami ir registruojami. Prieš sodindami braškes, augintojai kartu su grupės įgaliotu specialistu kiekvienais metais atlieka „Fraise du Périgord“ auginti skirtų sklypų inventorizaciją. Specialistas atsižvelgia į tokius kriterijus: dirvožemis kruopščiai parinktas atsižvelgiant į dirvožemio ir klimato sąlygas (smėlingas, drėgmei laidus, nekalkingas dirvožemis). Parinkta dirva lengvai įšyla ir yra neužliejama, o dirvožemiui būdingas rūgštingumas palankiai veikia braškių augimą.“

Įtraukiami patikslinimai dėl sklypų atnaujinimo. Augalų rotacijos reikalavimas paliekamas, be to, įtraukiama sklypo vegetacinės ramybės trukmė (lygi braškyno įveisimo trukmei). Nuo šiol dirvožemio apdirbimą reguliuoja grupė. Ji veiklos vykdytojams pateikia referencinių produktų sąrašą.

„Siekiant sumažinti problemas, susijusias su dirvožemio išsekimu ar anksčiau augintomis monokultūromis, sklypai prieš kiekvieną naują sodinimą gali būti atnaujinami tokiais būdais:

— taikant augalų rotacijos praktiką. Šiuo atveju dirvožemio vegetacinės ramybės trukmė yra ne trumpesnė negu braškyno įveisimo trukmė,

— apdirbant dirvožemį. Ruošiant dirvožemį pirmenybė pagal galimybes teikiama nestipriam dezinfekavimui (visų pirma garais). Dirvožemiui apdoroti naudotini produktai nurodyti grupės pateiktame referencinių produktų sąraše.“

Tręšimas, drėkinimas, augalų apsauga

Įtraukiamos detalės, pagal kurias analizuojamas kiekvieno naujo braškyne įrengto sklypo dirvožemis. Remiantis šia analize prieš kiekvieną kasmetinį braškių sodinių sodinimą rengiamas dirvožemio pagerinimo ir tręšimo planas.

Ši nuostata išdėstoma taip:

„Prieš kiekvieną sodinimą augintojai arba jų prašymu grupės įgaliotas specialistas parengia bendrąjį dirvožemio gerinimo ir tręšimo planą. Šis planas rengiamas pagal išsamios dirvožemio analizės (derlingumo analizės), kuri atliekama kiekviename naujame braškyne įrengtame sklype, rezultatus. Analizėje nurodomas dirvožemio pH ir dirvožemyje esantys pasisavinamos fosforo rūgšties (P2O5), kalio (K2O), magnio (MgO) ir kalkių (CAO) kiekiai.“

Atsižvelgiant į dirvožemio sandarą, įtraukiama nuostata dėl vietinės drėkinimo sistemos, kuri papildo specifikacijoje jau esančią nuostatą, pagal kurią reikalaujama tinkamai reguliuojamo ir augalų poreikius atitinkančio drėkinimo:

„Privaloma drėkinti naudojant vietinę drėkinimo sistemą.“

Nuostatos dėl augalų apsaugos nepasikeitė, todėl jos pakartojamos tokios, kokios yra.

Augalų dauginamoji medžiaga

Informacija apie veisles, kuri buvo pateikta dalyje „Produkto aprašymas“, be jokių pakeitimų perkeliama į šią specifikacijos dalį. Ši informacija apibūdina gamybos būdą, o ne produktą.

Produktas „Fraise du Périgord“ gaunamas iš:

— sertifikuotų augalų,

— grupės atrinktų veislių sąraše nurodytų veislių.

Veisles atrenka Tarpšakinė veislių patvirtinimo komisija pagal toliau nurodytus kriterijus, kuriuos augintojai nustato eksperimentuodami su naujomis veislėmis.

Į šią dalį įtraukiami veislių atrankos kriterijai, kuriuose atsižvelgiama į „Fraise du Périgord“ apibūdinančius požymius ir patvirtinimo kriterijus:

„— išvaizda: spalva, forma, blizgumas ir dydis,

— cukraus kiekis: mažiausiai 6–6,5 Brikso laipsnio, priklausomai nuo veislės,

— galimybė ilgai laikyti,

— geros skoninės savybės.“

Be to, įtraukiami patikslinimai dėl Tarpšakinės veislių patvirtinimo komisijos veiklos:

„Komisija, kurią sudaro 7 asmenys, daugiausia augintojai ir siuntėjai, renkasi mažiausiai vieną kartą per metus ir nustato pakeitimus, kurie turi būti padaryti atrinktų veislių sąraše, t. y. įrašo naujas veisles arba išbraukia jau įrašytas veisles. Sprendimai priimami dalyvaujančių narių balsų dauguma.“

Veislių sąrašas iš specifikacijos dalies „Produkto aprašymas“ išbraukiamas, nes konkrečiu metu jis turi tik orientacinę vertę. Specifikacijoje iš tiesų jau buvo numatyta galimybė keisti šį sąrašą. Įtraukiama nuostata, kad apie sąrašo pakeitimus veiklos vykdytojams, kontrolės institucijai ir INAO pranešama prieš kito sodinimo pradžią:

„Grupė apie sąrašo pakeitimus veiklos vykdytojams, kontrolės institucijai ir INAO praneša prieš kito sodinimo pradžią.“

Kaip ir dalyje „Produkto aprašymas“, auginimas dirvožemyje, kuris galiojančioje specifikacijoje yra tik numanomas, išaiškinamas ir papildomas pareiga auginti apkaupiant augalus. Įtraukiama uždengimo apsaugine plėvele data. Specifikacijoje patikslinama:

„Braškės auginamos dirvožemyje ir apsaugine plėvele uždengiamos vėliausiai žydėjimo pradžioje. Augalai apkaupiami, siekiant padidinti dirvožemio laidumą vandeniui.“

Šios praktikos patikslintos todėl, kad tokia yra augintojų, siekiančių kuo geresnės „Fraise du Périgord“ kokybės, praktinė patirtis.

Augalų tankis paliekamas toks pat (≤ 6 sodiniai viename apdengtame m2).

Derliaus nuėmimas

Įtraukiama nuostata, kad „šis etapas apima uogų skynimą, dėjimą į prekės vienetus ir siuntimą į centrus“. Specifikacija papildoma norint patikslinti, kad derlius imamas rankomis (kaip nurodyta dalyje „Ryšys su vietove“), ir atkreipti dėmesį į skynėjų patirtį ir įgūdžius, kurie turi didelę įtaką produkto kokybei. Braškės skinamos rankomis ir iš karto kruopščiai dedamos į prekės vienetus, atkreipiant dėmesį į braškių pateikimą ir kokybę. Braškių skynėjų darbas vertinamas balais.

Specifikacijoje terminas „dėžutė“ keičiamas terminu „prekės vienetas“, be to, išbraukiami 250 arba 500 g dydžiai, nes jie pernelyg varžo prekybą. Specifikacijoje neapibrėžiami įvairūs prekės vienetų tipai, bet nustatomas didžiausias svoris (10 kg) su tam tikromis sąlygomis, siekiant išvengti uogų susitraiškymo.

Specifikacijoje patikslinama:

„Braškės skinamos rankomis tiesiai į prekės vienetus, kurių didžiausias grynasis svoris yra 10 kg. Tam, kad uogos nesusitraiškytų, jos turi būti klojamos daugiausia 3 sluoksniais. Prekės vienetą sudaro tik tos pačios veislės ir kategorijos braškės.“

Taip pat įtraukiamos sąlygos dėl derliaus ėmimo temperatūros, nes tam, kad nenukentėtų braškių kokybė ir skynėjų darbo sąlygos, braškių negalima skinti, kai pernelyg karšta. Specifikacijoje patikslinama:

„Braškių skinti negalima, kai lauko temperatūra iki birželio 15 d. viršija 28 °C, o po birželio 15 d. – 30 °C, jeigu šiltnamiai nėra vėsinami.“

Be to, siekiant išvengti produkto kokybės pablogėjimo, įtraukiama nuostata, kad „nuo derliaus nuėmimo iki jo pristatymo į centrą gali praeiti daugiausia pusė dienos“.

Galiausiai, siekiant suderinti su aprašomąja dalimi, įtraukiama nuostata, kad nuskintos braškės turi būti atitinkamai veislei būdingos vienodos spalvos.

Priėmimas ir išsiuntimas

Informacija apie braškių patvirtinimą, kuri buvo pateikta dalyje „Produkto aprašymas“, perkeliama į šią specifikacijos dalį.

Šioje naujoje redakcijoje išskiriamas cukraus kiekio tikrinimas ir patvirtinimas, nes praktiškai tai yra du vienas paskui kitą atliekami etapai. Į SGN patvirtinimo etapą patenka tik tos braškių partijos, kurios po cukraus kiekio patikrinimo pripažįstamos tinkamomis:

„Atliekamas kiekvienos braškių partijos cukraus kiekio patikrinimas, kuris leidžia nustatyti, ar braškėse yra mažiausias cukraus kiekis, nurodytas kiekvienos veislės ir laikotarpio mažiausio cukraus kiekio lentelėje. Ši lentelė atnaujinama kiekvieną kartą pakeitus leidžiamų veislių sąrašą. Grupė apie šiuos pakeitimus praneša veiklos vykdytojams, kontrolės įstaigai ir INAO. Braškių partijoms, kurių cukraus kiekio patikrinimo rezultatai atitinka nustatytus dydžius, taikoma patvirtinimo procedūra.“

Specifikacijoje pateikiama nuoroda į kiekvienos veislės ir laikotarpio mažiausio cukraus kiekio lentelę, kuri atnaujinama kiekvieną kartą pakeitus leidžiamų veislių sąrašą. Apie šiuos pakeitimus pranešama veiklos vykdytojams, kontrolės įstaigai ir INAO.

Patikslinamos nuostatos dėl patvirtinimo ir nurodoma, kad už nors vieną patvirtinimo lentelės kriterijų gauti balai 0, –1 ir –2 yra atkrintamieji. Įtraukiama ši pastraipa:

„Tam, kad braškėms būtų suteikta SGN „Fraise du Périgord“, braškių partijai turi būti skirta ne mažiau kaip 9 iš 15 balų. Neturi būti gauta 0, –1 ir –2 balų.“

Patvirtinimo kriterijai, t. y. spalva, tvirtumas, dydis, blizgumas, pateikimas ir forma, paliekami tokie patys. Išbraukiami žodžiai „pakankamas kokybinis lygis“ (puvėsio, ligų, nesunokusių ar pernokusių vaisių, labai deformuotų vaisių, neblizgančių, minkštų ar mažesnių už normą vaisių, sulankstytų dėžučių nebuvimas). Kalbant apie ligas, puvėsį ir sulankstytas dėžutes, jie pakeičiami terminu „sveikatos būklė“; kalbant apie nesunokusias arba pernokusias uogas vartojamas terminas „uogų cukraus kiekio ir spalvos kontrolė“, kalbant apie deformuotas uogas – „formos patikrinimas“, kalbant apie blankias uogas – „blizgumas“, apie mažesnio dydžio uogas – „dydis“. Įtraukiamas terminas „uogų drėgnis“ ir taip papildomas kriterijus „braškių sausumas arba drėgnumas“.

Priimtos ir patvirtintos braškės atvėsinamos. Specifikacijos projekte patikslinamos atvėsinimo sąlygos, kurios leidžia išsaugoti visas braškių savybes. Įtraukiamos tokios nuostatos:

„Siekiant braškes apsaugoti nuo terminio streso, kuris gali sukelti negrįžtamą kokybės pablogėjimą, uogų atvėsinimo greitis turi būti pritaikytas prie uogų priėmimo temperatūros. Jeigu priimamų braškių temperatūra aukštesnė nei 20 °C, draudžiama uogas laikyti nuo + 2 °C iki +4 °C dinamiškos ventiliacijos atvėsinimo įrenginyje. Uogos iš tiesų turi būti laikomos + 6 °C temperatūroje reguliuojamoje statinio atvėsinimo kameroje arba 10–12 °C temperatūroje reguliuojamoje mechaninio ventiliavimo atvėsinimo kameroje, kad jų temperatūra mažėtų lėtai ir tolygiai.“

Ilgiausia braškių laikymo trukmė po priėmimo (48 val.) ir braškių temperatūra išsiunčiant (6–12 °C) nekeičiamos.

Sunkvežimių temperatūra pakeičiama reikalavimu dėl gabenimo būdo: „gabenama palaikant šaltą aplinką“, nes atlikus temperatūros patikrinimus paaiškėjo, kad temperatūra pakinta kraunant sunkvežimį atviromis durimis.

Išbraukiamos rekomendacijos dėl prekybos.

Greitas užšaldymas

Pagrindinė prašymo pakeisti SGN specifikaciją priežastis yra noras įtraukti greitai užšaldytą braškių formą, nes tai leidžia padidinti greitai užšaldytų braškių, teikiamų žemės ūkio ir maisto pramonės įmonėms, kurios pageidauja žinoti naudojamų braškių kilmę, vertę.

Greitas užšaldymas nekenkia juslinėms produkto savybėms ir braškių pateikimui, t. y. savybėms, kuriomis pasižymi SGN. Braškės užšaldomos ne vėliau kaip per 72 val. laikotarpį nuo priėmimo centre. Grupės atlikti bandymai parodė, kad greito užšaldymo metodas nekenkia juslinėms produkto savybėms (cukraus kiekiui, tolygiam sunokimui ir pan.). Be to, jis neleidžia uogoms sulipti, o dėl to galėtų pablogėti produkto pateikimo kokybė (spalva, dydis ir pan.). „Fraise du Périgord“ išlieka sveikos, nedeformuotos, blizgančios ir švarios.

Į specifikaciją įtraukiamos tokios nuostatos:

„Greitai užšaldyti skirtos SGN žymimos braškės užšaldomos nė vėliau kaip per 72 val. nuo priėmimo centre. Visą šį laikotarpį jos laikomos šaltai. Braškės užšaldomos tiesiogiai pakuotėje, į kurią buvo nuskintos, arba pabertos ant šaldymo takelio. Pastaruoju atveju šaldytos braškės iš karto supakuojamos. Minimalus šaldytų braškių tinkamumo vartoti laikas yra 2 metai.“

5.5. Ryšys su geografine vietove

Šis skyrius padalytas į tris dalis, kad būtų galima geriau atskirti geografinės vietovės ypatumus, produkto ypatumus ir priežastinį ryšį. Tai teksto pakeitimai arba patikslinimai, kurie niekaip nekeičia esmės.

Bendrojo dokumento dalis „Ryšys su geografine vietove“ atnaujinama atsižvelgiant į pirmiau nurodytas sąlygas, o specifikacijos santraukos dalis „Ryšys su geografine vietove“ iš dalies pakeičiama ir papildoma.

Dalyje „Vietovės ypatumai“ pakartojama informacija apie braškių auginimą Dordonės departamente, be to, ši vietovė išsamiau aprašoma dirvožemio ir klimato požiūriu. Braškių auginimo vieta taip pat aprašoma istoriniu požiūriu, atkreipiant dėmesį į augintojų praktinę patirtį. Be to, atkreipiamas dėmesys į puikiai valdomą auginimą dirvožemyje (apkaupiant ir apdengiant augalus) ir derliaus ėmimą (braškės skinamos rankomis tiesiai į pakavimo vienetus).

Dalyje „Produkto ypatumai“ pakartojamas „Fraise du Périgord“ aprašymas, atkreipiant dėmesį į šiam produktui būdingas savybes. „Fraise du Périgord“ išsiskiria tuo, kad braškės auginamos dirvožemyje, o kitur Europoje išpopuliarėjusi hidroponika. Be to, šios braškės nuo kitų braškių skiriasi skynimo ir pateikimo sąlygomis. Braškės skinamos, kai sunoksta ir tolygiai pasiekia atrinktai veislei būdingą spalvą.

Priežastinis ryšys grindžiamas produkto kokybe ir geru vardu, taip pat dirvožemio sandaros, auginimo ir skynimo metodų ir „Fraise du Périgord“ savybių ryšiu.

5.6. Ženklinimas

Iš dalies keičiama specifikacijos ir specifikacijos santraukos dalis „Ženklinimas“.

Pasikeitus nacionaliniams įstatymams ir kitiems teisės aktams, išbraukiama pareiga etiketėje pateikti patvirtintų savybių sąrašą.

Įtraukiamas nurodymas ant kiekvieno vartotojui skirto prekės vieneto nurodyti numerį, pagal kurį galima identifikuoti augintoją.

Be to, įtraukiama nuostata dėl privalomo grupės logotipo pateikimo.

Greitai užšaldytų braškių ženklinimui taikomos tokios pačios taisyklės, be to, įtraukiamas minimalaus tinkamumo vartoti laiko reikalavimas.

5.7. Kita

Turinys

Specifikacijos turinys išbraukiamas.

Valstybės narės kompetentinga institucija

Atsižvelgiant į Reglamento (ES) Nr. 1151/2012 nuostatas pridedami valstybės narės kompetentingos tarnybos – Nacionalinio kilmės nuorodų ir kokybės instituto (Institut national de la qualité et de l’origine, INAO) – duomenys.

Grupė

Atnaujinami grupės kontaktiniai duomenys. Išbraukiama aprašomoji dalis.

Produkto rūšis

Siekiant atitikti Įgyvendinimo reglamento (ES) Nr. 668/2014 XI priedo nuostatas iš dalies pakeičiama nuoroda į produkto rūšį.

Pakavimas

Įpareigojimas pakuoti geografinėje vietovėje jau yra aiškiai nurodytas galiojančioje specifikacijoje. Jis buvo taikomas tik šviežioms braškėms, todėl taikymas išplėstas ir greitai užšaldytoms braškėms. Braškės greitai užšaldomos tiesiogiai pakuotėje, į kurią buvo nuskintos, arba pabertos ant šaldymo takelio. Pastaruoju atveju šaldytos braškės iš karto supakuojamos.

Specifikacija papildoma reikiamais paaiškinimais, todėl įtraukiamas šis tekstas:

„Braškės „Fraise du Périgord“, kurios parduodamos šviežios, pakuojamos nustatytoje geografinėje vietovėje. Braškės skinamos tiesiai į prekės vienetus, nes yra labai nepatvarus produktas, todėl reikia vengti nereikalingų veiksmų, galinčių pakenkti kokybei ir laikymui. Be to, pakavimas geografinėje vietovėje palengvina produktų atsekamumą ir kontrolę. „Fraise du Périgord“ gali būti greitai užšaldomos ir pakuojamos ne geografinėje vietovėje.“

Kontrolės įstaiga

Taikant nacionaliniu mastu galiojančius nurodymus, kuriais siekiama suderinti specifikacijų rengimą, sertifikavimo institucijos pavadinimas ir kontaktiniai duomenys išbraukiami. Šioje dalyje nuo šiol nurodomi Prancūzijoje už kontrolę atsakingų kompetentingų institucijų – Nacionalinio kilmės nuorodų ir kokybės instituto (INAO) ir Konkurencijos, vartojimo reikalų ir kovos su sukčiavimu generalinio direktorato (DGCCRF) – kontaktiniai duomenys. Sertifikavimo institucijos pavadinimą ir kontaktinius duomenis galima rasti INAO svetainėje ir Europos Komisijos duomenų bazėje.

Nacionaliniai reikalavimai

Atsižvelgiant į nacionalinių įstatymų ir kitų teisės aktų raidą, dalis „Nacionaliniai reikalavimai“ sudaryta kaip lentelė, kurioje nurodyti pagrindiniai kontroliuotini dalykai ir vertinimo metodas.

Bendrojo dokumento atnaujinimas

Bendrajame dokumente išbraukiamas 4.4 punktas „Kilmės įrodymas“, 4.5 punktas „Gamybos būdas“ ir 4.7 punktas „Kontrolės įstaigos“. Šie punktai nebenurodomi Reglamente (ES) Nr. 668/2014 nustatytame modelyje.

BENDRASIS DOKUMENTAS

„FRAISE DU PÉRIGORD“

ES Nr. PGI-FR-0133-AM01–2017 8 11

SKVN ( )SGN (X)

1. Pavadinimas (-ai)

„Fraise du Périgord“

2. Valstybė narė arba Trečioji Šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Fraise du Périgord“ auginamos dirvožemyje ir skinamos, kai sunoksta. Jos auginamos iš veislių, atrinktų pagal skonines savybes. Prekės vienetą sudaro tik tos pačios veislės braškės.

Braškės „Fraise du Périgord“ turi būti sveikos, nedeformuotos, blizgančios ir švarios. Joms būdingas mažiausias cukraus kiekis (Brikso vertė), kuris nustatomas atsižvelgiant į derliaus skynimo laikotarpį ir veislę. Braškių spalva, dydis ir sunokimo laipsnis turi būti vienodi. Braškės turi būti aukščiausios arba I kategorijos.

„Fraise du Périgord“ parduodamos šviežios arba greitai užšaldytos.

Šviežios braškės turi būti su šviežiais žaliais lapeliais. Nepriklausomai nuo pakuotės, braškės turi būti kruopščiai sudėtos.

Braškės užšaldomos nepjaustytos arba pjaustytos, su koteliais arba be kotelių.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Braškės turi būti auginamos geografinėje vietovėje. Auginimas apima sodinimo, derliaus ėmimo ir braškių patvirtinimo etapus.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Fraise du Périgord“, kurios parduodamos šviežios, prieš siuntimą pakuojamos ir laikomos nustatytoje geografinėje vietovėje. Braškės skinamos tiesiai į prekės vienetus, nes yra labai nepatvarus produktas, todėl reikia vengti nereikalingų veiksmų, galinčių pakenkti kokybei ir laikymui. Be to, pakavimas geografinėje vietovėje palengvina produktų atsekamumą ir kontrolę.

Braškės skinamos rankomis tiesiai į prekės vienetus, kurių didžiausias grynasis svoris yra 10 kg. Tam, kad uogos nesusitraiškytų, jos turi būti klojamos daugiausia 3 sluoksniais.

Prekės vienetą sudaro tik tos pačios veislės ir kategorijos braškės.

Tuomet prieš siuntimą ir pardavimą vartotojui braškės ilgiausiai 48 val. laikomos šaltai. Siekiant braškes apsaugoti nuo terminio streso, kuris gali sukelti negrįžtamą kokybės pablogėjimą, uogų atvėsinimo greitis turi būti pritaikytas prie uogų priėmimo temperatūros.

„Fraise du Périgord“ gali būti užšaldomos ne geografinėje vietovėje.

Greitai užšaldytos „Fraise du Périgord“ gali būti pakuojamos ne geografinėje vietovėje.

3.6. Specialios produkto registruotu pavadinimu ženklinimo taisyklės

Be būtinųjų įrašų, nurodytų su ženklinimu ir maisto produktų pateikimu susijusiuose teisės aktuose, ženklinant tame pačiame regėjimo lauke pateikiamas registruotas produkto pavadinimas ir ES SGN simbolis.

Prekės vienetų etiketėse privaloma pateikti:

— SGN pavadinimą: „Fraise du Périgord“,

— nuorodą „Sertifikavo:“ ir sertifikavimo institucijos pavadinimą.

Ant kiekvieno vartotojui skirto prekės vieneto nurodomas numeris, pagal kurį galima identifikuoti augintoją.

Kai parduodamos šviežios braškės, ant kiekvieno uždaryto (dangteliu, plėvele) vartotojui skirto prekės vieneto pateikiamas toliau nurodytas logotipas, kurį sukūrė ir visiems veiklos vykdytojams leido naudoti grupė. Jei vartotojui pateikiami neuždaryti prekės vienetai ant padėklų, logotipas nurodomas arba ant prekės vieneto, arba ant padėklo.

Greitai užšaldytų braškių etiketėse nurodoma ta pati informacija kaip šviežių produktų etiketėse, be to, nurodoma laikymo temperatūra ir tinkamumo vartoti laikas.

4. Glaustas geografinės vietovės apibūdinimas

„Fraise du Périgord“ geografinė auginimo vietovė apima didžiąją dalį Dordonės departamento ir kelias šalimais esančias Lo departamento komunas:

Dordonės departamentas

Kantonai: Bergerac-1, Bergerac-2, Coulounieix-Chamiers, Isle-Manoire, Lalinde, Montpon-Ménestérol, Pays de la Force, Périgord Central, Saint-Astier, Sarlat-la-Canéda, Vallée Dordogne, Vallée de l’Isle, Vallée de l’Homme.

Komunos: Agonac, Ajat, Allemans, Antonne-et-Trigonant, Archignac, Auriac-du-Périgord, Azerat, (La)Bachellerie, Bardou, Bars, Bertric-Burée, Biras, Blis-et-Born, Boisse, (La)Boissière-d’Ans, Borrèze, Bouniagues, Bourdeilles, Bourg-des-Maisons, Bourg-du-Bost, Brantôme en Périgord (tik ta šios komunos dalis, kuri 2016 m. sausio 1 d. sutapo su šios deleguotosios komunos teritorija: Saint-Julien-de-Bourdeilles), Brouchaud, Bussac, Calviac-en-Périgord, Carlux, Carsac-Aillac, (La)Cassagne, Cazoulès, Celles, Cercles, Champcevinel, (Le)Change, Chapdeuil, Chassaignes, Château-l’Évêque, Chavagnac, Chourgnac, Colombier, Coly, Comberanche-et-Épeluche, Condat-sur-Vézère, Conne-de-Labarde, Cornille, Coulaures, Coutures, Creyssac, Cubjac, (La)Dornac, Douchapt, Escoire, Faurilles, Faux, Fossemagne, Gabillou, (La)Gonterie-Boulouneix, Grand-Brassac, Granges-d’Ans, Hautefort, Issigeac, Jayac, (La)Jemaye, (Le)Lardin-Saint-Lazare, Léguillac-de-Cercles, Limeyrat, Lisle, Lusignac, Mayac, Milhac-d’Auberoche, Monbazillac, Monmadalès, Monmarvès, Monsaguel, Montagnac-d’Auberoche, Montagrier, Montaut, Nadaillac, Orliaguet, Paulin, Paussac-et-Saint-Vivien, Périgueux, Petit-Bersac, Peyrillac-et-Millac, Plaisance, Ponteyraud, Port-Sainte-Foy-et-Ponchapt, Prats-de-Carlux, Ribagnac, Ribérac, Sadillac, Saint-André-de-Double, Saint-Antoine-d’Auberoche, Saint-Aubin-de-Cadelech, Saint-Aubin-de-Lanquais, Saint-Capraise-d’Eymet, Saint-Cernin-de-Labarde, Saint-Crépin-et-Carlucet, Sainte-Eulalie-d’Ans, Saint-Geniès, Saint-Géraud-de-Corps, Saint-Julien-de-Lampon, Saint-Just, Saint-Léon-d’Issigeac, Saint-Martin-de-Gurson, Saint-Martin-de-Ribérac, Saint-Méard-de-Drône, Saint-Méard-de-Gurçon, Sainte-Mondane, Sainte-Orse, Saint-Pantaly-d’Ans, Saint-Pardoux-de-Drône, Saint-Paul-Lizonne, Saint-Perdoux, Saint-Rabier, Sainte-Radegonde, Saint-Rémy, Saint-Sulpice-de-Roumagnac, Saint-Victor, Saint-Vincent-de-Connezac, Salignac-Eyvigues, Savignac-les-Églises, Segonzac, Sencenac-Puy-de-Fourches, Simeyrols, Siorac-de-Ribérac, Temple-Laguyon, Thenon, Tocane-Saint-Apre, Tourtoirac, Trélissac, Vanxains, Veyrignac, Villetoureix.

Lo departamentas

Komunos: Anglars-Nozac, Fajoles, Gourdon, Léobard, Masclat, Milhac, Payrignac, Rouffilhac, Saint-Cirq-Madelon.

5. Ryšys su geografine vietove

Geografinės vietovės ypatumai

SGN „Fraise du Périgord“ geografinė vietovė atitinka istorinę Perigoro braškių auginimo vietovę, kurioje braškynai auga jiems itin tinkamame dirvožemyje.

SGN „Fraise du Périgord“ geografinė auginimo vietovė daugiausia apima Dordonės departamento centrinę, pietinę ir pietrytinę dalis, taip pat labai nedidelę šalimais Dordonės departamento pietryčiuose esančio Lo departamento dalį.

Šios auginimo vietovės geologinės ir dirvožemio savybės lėmė kalvotą reljefą vakarinėje dalyje ir nelygesnį reljefą rytinėje dalyje, kuris beveik visas yra miškingas. Šio regiono ypatumas yra beveik visur augantis miškas, įsiterpiantis į įdirbtus sklypus, o dažnai ir į saulėtuose šlaituose esančius sklypus, kuriuose medžiai prieš tai buvo iškirsti.

Perigoras plačiai atsiveria į vandenyną, todėl visai šiai vietovei būdingas švelnus jūrinis klimatas. Vidutinė temperatūra siekia maždaug 12 °C, be to, nebūdingi dideli metiniai temperatūros svyravimai. Kritulių kiekis yra gan didelis, t. y. 800–900 mm per metus.

Braškės Dordonės regione pradėtos sodinti XIX a. pabaigoje, tiesa, labai nedideliu mastu. Tik po Antrojo pasaulinio karo braškes imta auginti plačiau Egliz Nev de Vergto šlaitus dengiančiame lengvame, smėlingame ir rūgščiame dirvožemyje.

XX amžiaus 7-ajame dešimtmetyje augintojai suprato, kad braškynus reikia atnaujinti, nes dėl dirvožemio išsekimo jų derlingumas gana greitai sumažėja. Norėdami sodinti naujame dirvožemyje, jie suarė kaštonų kirtimus ir pastebėjo, kad šis humusinis dirvožemis puikiai tinka braškėms. Taigi 7-ajame dešimtmetyje jau buvo nuskinama 1 000 tonų braškių. 1988 m. buvo įsteigta tarpšakinė Perigoro braškių asociacija (pranc. Union Interprofessionnelle de la Fraise du Périgord – UIFP). Šiai asociacijai priklauso braškių augintojai, kooperatyvai, Vergto elektroninė aukciono birža ir privatūs ekspeditoriai.

Tai, kad braškės auginamos jau seniai, be to, kadaise įsteigtos konkrečios profesinės asociacijos, suteikė „Fraise du Périgord“ augintojams galimybę plėtoti bendrą praktiką ir patirtį, įgytą atrenkant sklypus (pagal dirvožemio sandarą) ir veisles (pagal skonines savybes), kontroliuojant auginimą (apkaupiant krūmelius ir juos apdengiant apsaugine danga) ir nuimant derlių (skynimas rankomis tiesiai į pakavimo vienetus). Taip užauginamos kokybiškos braškės. Be to, atsižvelgiant į šio produkto nepatvarumą, reguliuojamos ir laikymo sąlygos prieš siuntimą.

Produkto ypatumai

„Fraise du Périgord“ išsiskiria tuo, kad braškės auginamos dirvožemyje, o kitur Europoje išpopuliarėjusi hidroponika. Be to, šios braškės nuo kitų braškių skiriasi skynimo ir pateikimo sąlygomis. Braškės skinamos, kai sunoksta ir tolygiai pasiekia atrinktai veislei būdingą spalvą.

„Fraise du Périgord“ skinamos rankomis tiesiai į prekės vienetus, ypatingą dėmesį skiriant pateikimui. Braškės turi būti sveikos, nedeformuotos ir blizgančios. Jos rūpestingai dedamos pagal dydį. Siekiant išvengti uogų susitraiškymo didesnėje taroje, klojama ne daugiau kaip trimis sluoksniais. Uogos turi būti vienodos spalvos, dydžio ir sunokimo laipsnio.

Priežastinis ryšys

Priežastinis ryšys grindžiamas „Fraise du Périgord“ kokybe ir geru vardu.

Vietovės dirvožemio ir klimato sąlygos yra palankios „Fraise du Périgord“ auginti. Braškės daugiausia auginamos šlaituose, dažnai – sklypuose, kuriuose prieš tai buvo iškirsti medžiai, t. y. naujame dirvožemyje, ir gerai saulės apšviečiamuose plotuose, kad tinkamai sunoktų. Dirvožemis parenkamas atsižvelgiant į jo savybes, t. y. turi būti smėlingesnis ir pralaidesnis, šiek tiek rūgštokas, be aktyviųjų klinčių. Braškių krūmeliai auginami apkaupiant. Taip padidinamas dirvožemio pralaidumas ir išvengiama augalo asfikcijos. Siekiant patenkinti augalų poreikius ir atsižvelgti į dirvožemio sandarą, tręšiama, be to, įrengiama ir tinkamai reguliuojama vietinio drėkinimo sistema.

Švelni, be didelių svyravimų Perigoro temperatūra labai palanki braškėms, todėl uogos auga ir noksta tolygiai. Auginimas dirvožemyje po apsaugine plėvele, kuri uždengiama vėliausiai braškių žydėjimo pradžioje, suteikia vartotojams galimybę produktą „Fraise du Périgord“ pirkti mažiausiai 6 mėnesius per metus, t. y. nuo balandžio iki spalio. Be to, toks ilgas laikotarpis leidžia ilgesnį laiką išlaikyti braškių skynėjus, kurių įgyta skynimo patirtis yra vienas svarbiausių produkto kokybės veiksnių. Šviežios braškės skinamos rankomis tiesiai į vartotojams skirtus prekės vienetus, ypatingą dėmesį skiriant uogų pateikimui, formai ir spalvai. Kadangi braškių krūmeliai auginami po apsaugine plėvele, uogos apsaugomos nuo nepalankių klimato sąlygų (smarkaus vėjo, lietaus, krušos), užtikrinama jų švara, blizgumas, o papildoma šiluma garantuoja ankstyvą derlių ir tolygų derliaus pasiskirstymą per sezoną. Be to, plėvelė apsaugo braškes nuo per didelio karščio, kuris taip pat gali pakenkti uogų kokybei. Tokiu atveju augintojai braškes turi skinti vėsiausiu laikotarpiu ir viso skynimo metu jas saugoti nuo karščio. Ypatingas dėmesys skiriamas derliaus skynimo ir laikymo temperatūrai. Taip gautos braškės gali būti greitai užšaldomos, jeigu laikomasi jų savybėms išsaugoti tinkamo laikotarpio.

Ilgainiui „Fraise du Périgord“ užsitarnavo gerą vardą, kurį patvirtina geras šių braškių įvertinimas praeityje. Šios braškės buvo parduodamos įvairiose prekybos vietose, o 1974 m. gegužės 31 d. laikraštyje pateiktoje oficialioje rinkos kainų suvestinėje nurodoma, kad „Renžise Perigoro braškės parduodamos už 3,50–4,80 franko už kilogramą, o Lo ir Garonos braškės už 2,80–3,80 franko“.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://extranet.inao.gouv.fr/fichier/CDC-FraisePerigord.pdf

(1) OL L 343, 2012 12 14, p. 1.